《次韵和彭道原元夕》
宋代·刘弇

搀云幄幕张流苏，华辀夹道青氍毹。黄昏天公下种榆，百万星点成须臾。

赤帝鞭车堕云衢，烛龙骈头浦还珠。竞随丹豹膏凤雏，麟须拂蛾间数疏。

弦嘈管唳声郁纡，栉比百戏罗侏儒。轻纨绣履踏艳姝，灼灼巧笑联芙蕖。

有客年来倦著书，囊钱囷粟索无馀。短钗列桉拥弊襦，未看行乐誇睢盱。

大奴听响仆屋隅，小女行卜迎紫姑。子云门巷正萧疏，谁者载酒论区区。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。